KSA gaan geelwortels hang | Netwerk24
Deur Leighton Koopman 01 September 2019 00:00
Krieket Suid-Afrika (KSA) bekyk verskeie maniere om die land se voorste krieketspelers hier te hou en te voorkom dat hulle deur oorsese kontrakte vir plaaslike krieket verlore raak. Geldelike belonings en bonusse word selfs oorweeg.
Ondanks die onsekerheid oor Brexit se moontlike invloed op Kolpak-kontrakte, het KSA reeds planne begin ondersoek om die verlies van spelers aan veral Kolpak-kontrakte te stuit.
Simon Harmer. Foto: Gallo Images
Rilee Rossouw, Duanne Olivier en Kyle Abbott is voorbeelde van spelers wat in die Proteas se na­sionale planne was en geoormerk was om in vanjaar se Wêreldbekertoernooi te speel. Hul besluite om Kolpak-kontrakte te sluit, het egter 'n stokkie voor die Proteas se planne gesteek.
Volgens Corrie van Zyl, KSA se waarnemende direkteur van krieket, word daar gekyk om onder meer die voorste spelers met aanloklike bonusse in die land te hou.
"Daar word gekyk na verskillende maniere, want dis van kritieke belang vir ons om dié spelers hier te hou. 0ns kyk na 'n langtermynbonusstelsel wat goeie spelers gaan motiveer om te bly," sê hy.
"Nóg 'n manier is om hulle toe te laat om in ander kompetisies, soos die nuwe T20-ligas (wêreldwyd), te speel."
Kyle Abbott. Foto: Jaco Marais
KSA is hoopvol dat die insluiting van verskeie nuwelinge in die Proteas-groepe wat eersdaags na Indië vertrek vir 'n T20- en toetsreeks, ook aansporing vir plaaslike spelers sal wees om nie koers oorsee te kies nie.
"Jong spelers wat goed speel, sal beloon word met plekke in spanne. Dis boonop dan ook goed vir die stelsel, want dit hou die meer ervare spelers op hul tone. Dis net gesond vir jou stelsel as jonger spelers sien dat hulle nie misgekyk word nie."
Van Zyl sê egter dat daar altyd spelers gaan wees wat die roete oorsee gaan kies. Die belonings moet sorg dat minder van die plaaslike toneel af verdwyn.
"Dis deel van KSA se retensie-beleid om die omstandighede vir spelers só te probeer maak dat hulle nie 'n ander heenkome hoef te gaan soek nie. Dit het nie altyd gewerk nie, want ons het gesien dat spelers steeds trek," sê hy.
"Maar ons sal sien wat vorentoe met die Kolpak-situasie gebeur. Dit berus egter by ons om die spelers wat as potensiële nasionale spelers geïdentifiseer is, te behou."
Twee Kolpak-spelers, die draaier Simon Harmer (Essex) en die snelbouler Kyle Abbott (Hampshire), is tans onderskeidelik nr. 1 en nr. 3 op die lys van die grootste paaltjievrate in die graafskapreeks. Harmer het 65 penne platgetrek en Abbott 46.
Meer oor: Krieket Suid-Afrika (Ksa) | Rilee Rossouw | Kyle Abbott | Duanne Olivier | Brexit | Proteas